贈呂仲祥
作者：嚴羽
朝代：宋

paragraphs: 雲中誦招隠，高卧閑琴尊。
忽有呂夫子，清晨叩我門。
夫子忠烈後，家聲四海聞。
神交三十載，方此挹清芬。
吾道識宗主，文章詔討論。
期我名山遊，招我出塵紛。
伊余抱病久，局促滯中園。
平生海嶽交，零落今誰存。
今日對夫子，使我開心魂。
忽覺此身去，萬里如空雲。
已見赤城霞，疑聞天姥猨。
世道久崩迫，誰將玄化分。
濛濛六合閒，莽莽塵沙昏。
所以賢達士，甘將麋鹿羣。
終欲從夫子，超然淩紫氛。
松閒兩白鶴，爾實聞斯言。